Մթնեց: Սև սարդն անշարժ կծկվել էր սարդոստայնի կենտրոնում: Հայտնի չէր՝ քնել էր, թե հանգստանում էր: Ստուգելու համար Կանաչ սարդը մի քանի քայլ արեց: Կարմիր աչքերավորը խորը քնած էր: Փրկության հույսը վերականգնեց Կանաչ սարդի ուժերը: Հիմա ավելի արագ էր առաջ շարժվում: Վերջապես հասավ սարդոստայնի եզրին: Էլի մի քանի քայլ, և կլիներ ազատության մեջ: Սակայն, երբ պատրաստվում էր հաջորդ քայլն անել, հանկարծ նկատեց Սև սարդին՝ սարդոստայնի վերջին նստած, կարմիր աչքերը հառած իր վրա, սպասում էր: Քիչ էր մնում՝ վախից ուշաթափվեր: Երբեք այդքան մոտիկ չէր եղել: Հիմա, երբ իրենց մի քանի քայլ էր բաժանում, զգաց նրա սարսափազդու շունչը, ուժերի անհավասարությունը: